Z A P I S N I K

sa 37. sjednice Gradskog vijeća Grada Delnica

održane 18. prosinca 2024. godine u Velikoj vijećnici s početkom u 17,00 sati

Prisutni: Ivana Pečnik Kastner, Nataša Kozlica, Daniel Kezele, Igor Pleše, Ivica Knežević, Davorin Klobučar, Adrijana Kruljić, Lorena Čop, Ljubica Vujnović, Franjo Jakovac, Johan Klarić i Josip Prelac.

Izostanak je ispričao vijećnik Ivan Piškor.

Osim članova Gradskog vijeća sjednici prisustvuju: gradonačelnica Katarina Mihelčić, pročelnik Upravnog odjela za financije i projekte, Đulio Jusufi, pročelnik Upravnog odjela za lokalnu samoupravu, društvene djelatnosti i opće poslove, Tomislav Mrle, v.d. pročelnice Upravnog odjela za komunalni sustav, imovinu promet i zaštitu okoliša Goranka Kajfeš, direktor Turističke zajednice Gorskog kotara, Petar Hrg, direktor Komunalac vodoopskrba i odvodnja d.o.o., Boro Tomić, odvjetnik zajedničkog odvjetničkog ureda Mrakovčić-Milić, Bojan Milić, savjetnica Upravnog odjela za lokalnu samoupravu, društvene djelatnosti i opće poslove, Nikolina Ćuić Muhvić, tajnica gradonačelnice Marija Crnić Grgurić, novinari Radija Gorski kotar, Radija Rijeke i Novog Lista.

Predsjednica otvara sjednicu i konstatira da je prisutno 11 vijećnika te postoji kvorum za pravovaljano odlučivanje.

Predsjednica navodi da je vijećnik Josip Prelac u dolasku i biti će upisan naknadno.

Sljedeće predstoji zapisnik sa 36. sjednice te Predsjednica moli da se iznesu primjedbe ukoliko ih ima.

Vijećnik Ivica Knežević iznosi primjedbu na dio zapisnika vezano za točku 2. IV izmjene i dopune Proračuna Grada Delnica za 2024. godinu. Moli da se dopuni kako je i on uz ostale vijećnike sudjelovao u raspravi po toj točci.

Nakon toga Predsjednica pita tko je za usvajanje tih primjedbi.

Predsjednica konstatira da je s prihvaćenim primjedbama jednoglasno s 11 glasova ZA usvojen zapisnik 36. sjednice.

Predsjednica navodi da nije dobila prijedlog za dopunu dnevnog reda te predlaže sljedeći dnevni red:

DNEVNI RED

1. Izvješće Turističke zajednice Gorskog kotara

2. Odluku o davanju suglasnosti na statusnu promjenu pripajanja trgovačkog društava

Komunalac - vodoopskrba i odvodnja d.o.o. Delnice trgovačkom društvu KD vodovod i

kanalizacija d.o.o. Rijeka

3. Vijećnička pitanja

4. III izmjene i dopune Odluke o socijalnoj skrbi

5. Plan djelovanja u području prirodnih nepogoda za 2025. godinu

6. Zaključak o prijedlogu imenovanja mrtvozornika

7. Prijedlog Odluke o donošenju Pročišćenog teksta Odredbi za provedbu Prostornog plana

uređenja Grada Delnica

8. Odluka o raspodjeli rezultata poslovanja Grada Delnica za 2023. godinu

9. V izmjene i dopune Proračuna Grada Delnica za 2024. godinu

10. IV izmjene i dopune Programa održavanja komunalne infrastrukture u 2024. godini

11. IV izmjene i dopune Programa građenja komunalne infrastrukture u 2024. godini

12. IV izmjene i dopune Odluke o namjenskom trošenju komunalne naknade u 2024. godini

13. III izmjene i dopune Programa šumskog doprinosa u 2024. godini

14. I izmjene i dopune  program utroška naknade za zadržavanje nezakonito izgrađenih

zgrada u 2025. godini

15. Plan proračuna za 2025. godinu sa projekcijama za 2026. i 2027. godinu (materijal

dostavljen 15. studenoga 2024.)

16. Odluka o izvršavanju proračuna Grada Delnica za 2025. godinu

17. Program utroška sredstava turističke pristojbe za 2025. godinu

18. Program utroška sredstava spomeničke rente za 2025. godinu

19. Program građenja komunalne infrastrukture u 2025. godini

20. Program održavanja komunalne infrastrukture u 2025. godini

21. Odluka o namjenskom trošenju komunalne naknade u 2025. godini

22. Program utroška sredstava šumskog doprinosa u 2025. godini

23. Program utroška naknade za zadržavanje nezakonito izgrađenih zgrada u 2025. godini

24. Odluka o raspoređivanju sredstava za rad političkih stranaka i grupe birača zastupljenih u

Gradskom vijeću Grada Delnica

25. Programom javnih potreba u sportu Grada Delnica za 2025. godinu

Nakon toga Predsjednica pita tko je za usvajanje dnevnog reda.

Predsjednica konstatira da je jednoglasno s 11 glasova ZA usvojen dnevni red.

Točka 1.

Uvodno izlaganje imao je direktor Turističke zajednice Gorskog kotara, Petar Hrg.

U raspravi su sudjelovali vijećnici Igor Pleše, Davorin Klobučar, Ivica Knežević i Daniel Kezele.

Gradsko vijeće prima na znanje Izvješće Turističke zajednice Gorskog kotara.

U 17:18 sati ušao je vijećnik Josip Prelac

Točka 2.

Uvodno izlaganje imala je gradonačelnica Katarina Mihelčić.

U raspravi su sudjelovali vijećnik Igor Pleše, direktor Komunalac-vodoopskrba i odvodnja d.o.o. Delnice, Boro Tomić, odvjetnik zajedničkog odvjetničkog ureda Mrakovčić-Milić, Bojan Milić, vijećnici Ivica Knežević, Franjo Jakovac i predsjednica Gradskog vijeća Ivana Pečnik Kastner.

Gradsko vijeće jednoglasno s 12 glasova ZA donosi Odluku o davanju suglasnosti na statusnu promjenu pripajanja trgovačkog društva Komunalac-vodoopskrba i odvodnja d.o.o. Delnice trgovačkom društvu KD vodovod i kanalizacija d.o.o. Rijeka.

Točka 3.

**Vijećnička pitanja**

**Pitanje 1.**

**Ivica Knežević:** Prije otprilike 10 dana sam primijetio, a vidim i sada na Kući Rački je velika plava cerada učvršćena sa letvama pa pretpostavljam da je očito došlo do prokišnjavanja krovišta. Volio bih čuti jer i mnoge druge građane zanima što se događa sa Kućom Rački?

**Katarina Mihelčić:** Kuću Rački je napala crvotočina. To nije ništa novo. Međutim, uslijed tih i nekih drugih stvari koje tako staru kuću koja je od drvene građe napada i izjeda, došlo je i do prokišnjavanja krova. Mi smo ostvarili sredstva od Ministarstva kulture, nabavili smo cijepanu dasku koja se radi istim principom kao i šindra, materijal je pribavljen, međutim vremenske prilike su nam onemogućile da napravimo i fumigaciju koju smo morali odraditi. Ona se ne radi niti po ljeti niti po zimi već u onom periodu kada su temperature iznad 4, a ispod 15 stupnja Celzijeva. Moramo čekati suho vrijeme da se to odradi i nakon toga će se postaviti nova cijepana daska. Ono što se mora napraviti obzirom da je i susjedna kuća isto tako od drva, obje će biti obučene u veliki balon i fumigirane, a za sada smo napravili to da smo prekrili krov da se spriječi daljnje propadanje uslijed prokišnjavanja koje je očito uzelo maha.

**Pitanje 2.**

**Ivana Pečnik Kastner:** Prije desetak dana Mjesni odbor Delnice javio Vam se s jednim upitom, a vezano je za izgradnju Doma za starije osobe na katu zgrade Doma zdravlja u Delnicama i zatražili su odgovore na nekoliko pitanja. Do danas nisu dobili odgovore pa mole da im ipak odgovorite. Slijedom toga bih postavila pitanje da li ste upoznati sa događajem u Domu zdravlja od jučer gdje se urušio strop iznad odjela za pedijatriju. Uslijed radova koji se intenzivno odvijaju u ovim vremenskim uvjetima došlo je do urušavanja i sva sreća da netko nije stradao. Ako imate saznanja da li ste obavijestili nekoga iz Županije koja je i začetnik ove briljantne ideje da se Dom za starije osobe radi baš u Domu zdravlja Delnice i da je to baš zgodno da ukoliko se desi neka nesreća pa eto desi se baš u Domu zdravlja pa će odmah priskočiti Hitna pomoć?

**Katarina Mihelčić:** Dva tjedna nakon potpisivanja Ugovora su sva pitanja postala aktualna iako je ova tema aktualna već tri godine otkako se zna da će se graditi u našem Domu zdravlja. Negdje na društvenim mrežama me jedan čovjek prozvao da nisam napravila apsolutno ništa da zaustavimo cijelu tu priču isto kao što Vi mene pitate da li sam ja nekoga obavijestila. Grad Delnice su bile davnih dana vlasnik cijele nekretnine, u ovom trenutku mi nismo tamo vlasnik ničega. Kada se donosila ta Odluka slično je reagirao i kolega Pleše. Možemo pozdraviti otvaranje dvadesetak radnih mjesta. Ljudi koji čekaju na Dom, a to je prema zadnjim analizama oko stotinjak osoba iz Gorskog kotara, ne mogu doći na red u nijednom javnom Domu. U privatnim domovima možete uvijek doći na red ali su cijene takve da naši umirovljenici sa mirovinama iz drvne industrije to nisu u mogućnosti platiti osim ako ne sudjeluje sva uža i daljnja rodbina. Takva ustanova na području grada je potrebna. Sada dolazimo do onog dijela da li sam čula za jučerašnji događaj? Ne, nisam čula. Ali očekivano je obzirom da na tom dijelu zgrade curi krov već otkada sam se ja tamo zabilježila prvi puta i sa svojom djecom, a i prethodno kada sam koristila neke druge usluge koje su u tom krilu. Taj strop je vjerojatno već davnih dana bio nagrižen utjecajem atmosferilija, curenjem krova i sličnih aktivnosti i to je zapravo nešto o čemu je trebalo voditi računa ranije. Žao mi je da se to dogodilo i to se ne smije događati naročito u tom odjelu, ali i u nijednom drugom odjelu. Da li se napravio ispravan plan funkcioniranja Doma zdravlja? Ja osobno mislim da ne. Mislim da je to trebalo organizirati puno drugačije. Jer bez obzira u kojem trenutku i u kojem periodu godine bi se ti radovi radili doći će i dolazi do poteškoća koje su očekivane. Kada imate gradilište u zgradi koja je u funkciji, a to smo mi imali ovdje na zgradi Grada to je apsolutni kaos. Sve je puno prašine, radnika, radova, ne znam koliko je to sanitarno i higijenski ispravno. No ti radovi u jednom času moraju krenuti i moraju biti završeni ukoliko investitor, a to je koliko ja znam Dom Kantrida, odnosno njihov osnivač a to je PGŽ-a, želi da se ta investicija završi. Nadam se da su svi oni koji su bili tamo kada se to dogodilo obavijestili svog osnivača da možda traže neku alternativu u cijeloj toj situaciji jer vjerujem da će poteškoća biti još. Liječnici su potpisali peticiju u kojoj traže da im se osigura normalne uvjete za rad. U trenutku u kojem imate radove u zgradi koja je funkcionalna i koja prima pacijente teško da će to biti moguće. Jednostavno kada se rade takve investicije treba se bolje organizirati i bolje planirati. Mislim da se to u ovom trenutku možda nije dovoljno dobro iskoordiniralo. Ono što će se događati u narednom periodu obzirom da se rekonstruira većina gornjeg kata svi koji rade u prizemlju Doma bez obzira na izmjenu radnog vremena biti će u riziku. Treba biti oprezan i razmisliti na koji način koordinirati te radove. To opet nismo mi, to je izvođač i investitor.

**Pitanje 3.**

**Daniel Kezele:** Moje pitanje je vezano uz delnički bazen. Imamo dosta ogorčenih roditelja. Na delničkom bazenu već godinama ne rade ispravno tuševi, ne rade miješalice. Vjerujem da to nije neka velika investicija i da bi se to trebalo zamijeniti. Imamo tamo puno naše dječice koja idu na plivanje i vježbaju. Lamperiju koja je skinuta sa stropa, nitko ju nikada nije ni pokušao vratiti. Također veliki problem je s parkingom. Ima puno naših korisnika koji dolaze na bazen, ili na nogomet, i upadnu s autom u kanal, ili parkiraju na zelenu površinu. Ono nesretno igralište ako već ničemu ne služi, možda nebi bilo loše da se otvori i da se napravi parking. Ljudi se sudaraju, razbijaju tamo, puštaju aute po delničkim njivama, u prolazima. Imamo alternativu. U 20 godina smo tri manifestacije imali. Možda malo razmisliti o tome, a tuševi vjerujem da nisu velika investicija da se zamijene.

**Katarina Mihelčić:** Vaša pitanja ćemo proslijediti onima koji upravljaju bazenom, a isto tako i igralištem. Nadam se da ćemo naići na pozitivne odgovore.

**Pitanje 4.**

**Igor Pleše:** Ja bih se nadovezao na pitanje predsjednice Gradskog vijeća Ivane Pečnik Kastner. Možda kao jedno dugoročno. Nije toliko problem sama izgradnja Dom zdravlja iako će i to biti problem. Mene više strah onoga što ćemo dobiti poslije. Dobiti ćemo prvi kat na kojem su umirovljenici, dom četvrte kategorije. To su na žalost nepokretni odnosno umirući ljudi. Ispod njih dobiti ćemo nas, sve ostale pacijente. Da li postoji neka dugoročna strategija? Ja sam mišljenja da se prepusti ovaj Dom zdravlja. Cjelokupno da se rekonstruira i pretvori u Starački dom, a negdje na delničkom polju da se osiguraju uvjeti da se izgradi novi Dom zdravlja za stanovnike Delnica, odnosno stanovnike Gorskog kotara. Možda bi Grad Delnice bio taj koji bi napravio prvi korak i išao u otkup zemljišta. S tom inicijativom dalje prema Primorsko-goranskoj županiji pa vidjeti da li bi se moglo što postići. Ako se mogao graditi novi Dom u Novom Vinodolskom ne vidim razloga zašto se nebi isti takav sagradio u Delnicama obzirom da se u delnički Dom zdravlja u zadnjih 30 godina nije ulagalo ništa. Molim Vas komentar.

**Katarina Mihelčić:** Da nebi gledali opet isti film. Mi ćemo ulagati svoja sredstva. Vi, ja i kolege ćemo se odricati naših samodoprinosa, susjeda će dati njivu, pa druga dvije, pa ćemo opet dati sve nekome tko neće ulagati ništa daljnjih 40 godina. Taj argument vezano za osobe koje će preminuti na gornjem katu pa će nam to svima biti šok, meni osobno kao ženi, majci, nekadašnjoj unuci, nevjesti, čovjeku nije argument kojim se trebamo koristiti. Život i smrt su dvije povezane ljudske stvari i od toga ne treba bježati bez obzira na to što će to tamo biti možda više izraženo zbog većeg broja korisnika. Ono što sam ja gledala, a to je bilo pitanje od predsjednice Gradskog vijeća jer još uvijek sastavljam odgovor za Mjesni odbor, u posebnim uvjetima se vidi da će tamo biti slabo pokretni, nepokretni i pokretni ljudi. U kojem omjeru meni je u tom času teško reći, to će se znati tek kada ti ljudi dođu u Dom. Da li će suživot Staračkog doma i Doma zdravlja biti moguć ne mogu reći. Znam da bolnica u Ogulinu ima sličan princip i tamo stvari, koliko sam ja čula, funkcioniraju. Ono što mi ne možemo prežaliti i što je meni zaista teško je, zar zaista baš svaku stvar mora raditi Grad Delnice? Zar baš svaku stvar? Dasku za wc, četku za wc, wc papir, stropni ventilator, satove u Domu zdravlja mora kupiti Grad Delnice ili Zaklada Janet Majnarich. Baš se osjećam jadno, iskorišteno, nevažno i podcijenjeno. Naši roditelji su se odricali svojih novaca da izgrade Dom zdravlja, Osnovnu školu, Srednju školu, da se izgrade te zgrade koje će služiti našim generacijama koje tek dolaze. Na kraju imamo situaciju da na Srednjoj školi rolete ne rade već 30 godina, u Domu zdravlja ne funkcionira baš ništa što se tiče opreme. Ne znam da li je cilj da mi ponovno nešto gradimo, uređujemo i onda predajemo nekom drugom kome ćemo mi biti nulta razina prioritet? Mislim da nije. Potrebno je da svi zajedno pronađemo rješenje kako će te dvije ustanove funkcionirati, i nas kao zajednice i onih koji su sada vlasnici i koji upravljaju tom nekretninom. Mene je šokiralo kada smo došli na potpisivanje Ugovora a da oni još uvijek nisu imali plan kako će se stvari realizirati te kakav će biti hodogram radova. Znali su da će radovi započeti pet dana od potpisivanja Ugovora. Bez ikakvog plana. Nije se napravilo ono što se trebalo napraviti. Kako će stvari funkcionirati pokazati će vrijeme. Ta investicija ide u dvije faze. Prva faza je rekonstrukcija i formiranje Doma za starije osobe, a u drugoj fazi slijedi energetska obnova, izmjena krova, stolarije, postavljanje fasade i sve ono što ide u vrijednost od 1 700 000 eura. To će nakon izgradnje klizališta 2006. godine biti prva investicija koju PGŽ-a radi u tom obujmu radova. Zgradu ćemo stvoriti i preurediti. Pitanje je tko će raditi u njoj jer je situacija takva da već za nekoliko godina dio liječnika odlazi u mirovinu. Da li ćemo uopće imati liječnika koji će tamo raditi? Ukoliko neće sve profunkcionirati tamo, zgradu je najlakše napraviti, pronaći će se koncensus.

**Igor Pleše:** Možda nisam bio dovoljno jasan. Ne pada mi na pamet da Grad Delnice gradi ikakvu zgradu na delničkom polju. Grad Delnice eventualno može otkupiti zemljište i to je maksimum što može napraviti. Po meni odnos PGŽ-e prema nama je sramotan neovisno što sam ja pripadnik SDP-a. U potpunosti se slažem s Vama. Počevši od Osnovne škole koja je u raspadajućem stanju, Doma zdravlja i satova, do donacija Zaklade Janet Majnarich. Mene je iskreno sram da PGŽ-a ne može kupiti dvije stolice za vađenje krvi, to je suludo. Kada je osoba koja radi na RTG-u bila na godišnjem odmoru, naši pacijenti morali su za isto ići na pregled u Rijeku. Kada je djelatnik koji radi na RTG-u u Crikvenici bio na godišnjem odmoru tada se osigurala mogućnost pregleda u Novom Vinodolskom. To su neki sitni primjeri koji pokazuju odnos županijskog Doma zdravlja prema nama. Kad liječnici koje spominjete odu u mirovinu, bojim se da će se postepeno i te prostorije u kojima oni rade početi pretvarati u Dom za starije osobe. Nije meni problem što su gore stariji ljudi, već je problem širenja zaraze. Bili smo u vrijeme korona virusa svjedoci što se dogodilo u privatnom Staračkom domu u Delnicama. Bojim se da ćemo kroz tri-četiri godine imati širenje zaraze i da ćemo imati dvadeset mrtvih pacijenata umirovljenika i onda ćemo se svi zajedno čudom čuditi. Mislim da je ovo tema s kojim se apsolutno svi slažemo. Nas je svih ovdje prisutne strah za budućnost Doma zdravlja. Nije to samo tema Delnica već cijelog Gorskog kotara. Mislim da je to tema za raspravu na koordinaciji gradonačelnika. Na žalost mislim da smo svi zajedno reagirali prekasno i da smo Dom zdravlja u ovom obliku zauvijek izgubili.

**Pitanje 5.**

**Davorin Klobučar:** Moje pitanje vezano je za informaciju i zahtjev koji je poslan prema Gradu 8. prosinca 2024. godine da se pod hitno uputi komunalna služba i adekvatne službe koje će zaustaviti nelegalnu gradnju u naselju Gusti Laz. Radi se o nelegalno izgrađenom naselju, bespravno izgrađenim kućama na koje se radi nadogradnja. Tražili smo intervenciju. Da li se što poduzelo i što se poduzelo?

**Katarina Mihelčić:** S obzirom da je kolegica komunalna redarka bila na bolovanju, mi smo pripremili i odgovor i sva postupanja, odgovor ćete dobiti u pisanom obliku sutra ujutro.

**Davorin Klobučar:** Zamolili smo povratnu informaciju o učinjenom. Kako ju nismo dobili postavio sam ovo pitanje. Danas sam obišao mjesto događanja i objekat se nesmetano dograđuje. Ne treba više trošiti riječi da to sve poštene normalne ljude koji žive u blizini smeta. Radi se protuzakonita radnja. Treba pod hitno reagirati i učiniti sve što treba da se zaustavi nelegalna gradnja jer ovako više ne može.

**Katarina Mihelčić:** Ono što tražite operativno još uvijek nije u nadležnosti komunalnih redara nego u nadležnosti građevinske inspekcije. Ono što mi možemo napraviti ćemo uvijek, međutim dok ne dođe konkretno rješenje ne možemo napraviti ništa.

**Davorin Klobučar:** I na Zboru građana bilo je postavljeno isto pitanje gdje ste rekli svim nazočnima da će komunalne službe od 1. siječnja 2025. godine imati veće ovlasti. Zašto ćemo mi čekati i biti na neki način oštećeni dok netko ne dobije ovlasti? Zašto Grad kao nazočan ne poduzme korake prema svim tijelima koja su nadležna da rješavaju isti problem? Događa se problem da populacija koja se naseljava zna da im nitko ništa ne može. Oni to javno govore i javno čine i to je frustrirajuće i deprimirajuće za sve građane koji žive u okolici. Što ćemo mi čekati dok komunalne službe dobiju svoje ovlasti za rješavanje? Postoje službe koje to moraju rješavati. Molio bih Grad Delnice jer Mjesni odbor nema tu nadležnost, da učini konkretne mjere da se to zaustavi jer se to zaustaviti mora.

**Pitanje 6.**

**Franjo Jakovac:** Jednako kao što se Dom zdravlja sve više pretvara u Starački dom, Radnički dom se sve više pretvara u kancelarije za računovodstva, a udruge u kulturi se svode na dvije prostorije. Zanima me da li se mogu napraviti ili urediti negdje drugdje prostorije za direktore i računovodstva, a da Radnički dom ostane dom kulture gdje bi se udruge koje rade u kulturi mogle okupljati i vježbati? Jer ako ne budu imali kamo doći s vremenom će se ugasiti. Već sada je problem s održavanjem proba jer moramo imati ključ od jedne prostorije gdje nam stoje instrumenti da bi išli u drugu prostoriju vježbati. Nakon probe instrumente vraćamo na mjesto u kutiju jer i druge udruge imaju u istom prostoru probe. Molio bih da se proba naći prostor za kancelarije, a da se Radnički dom privede službi za koju je napravljen.

**Katarina Mihelčić:** I slažem se i ne slažem s Vama. Po meni KTD Risnjak koji ima svoje kancelarije u Radničkom domu nikada, jednako kao i GSC, nisu trebali biti u toj zgradi. Oni su trebali imati svoje poslovne zgrade u kojima bi imali i kancelarije i spremišta i skladišta, a ne da sada imamo pune garaže, pun kino stvari. Nema gradskog prostora, a da u njemu nemamo nekakve stvari. Radi se na tome da se isprojektira nova zgrada u kojoj bi trebalo biti KTD-o Risnjak. To bi trebalo biti u industrijskoj zoni K1. Već smo pokušali kandidirati i prijaviti dokumentaciju. Bio je jedan natječaj na koji smo to prijavili no nismo uspjeli proći i sada se to mora raditi jednim sasvim drugačijim putem. Ono što Vi pitate da udruge ne mogu raditi. Jedno vrijeme vaša sekcija nije radila, nije radio niti zbor. Ponovno ste se okupili, Radnički dom je na raspolaganju svima i tada se dogodi da ključeve imaju svi. Tada počinje problem jer se ne zna tko je u tim prostorijama bio, kada je bio, što je radio. Slave se rođendani i razne druge proslave, pa se dolazi vježbati bez obzira da li je u to vrijeme netko drugi trebao biti ili nije. Osobno smatram da niti to nije u redu. Udrugama će Radnički dom za probe i uvježbavanja uvijek biti na raspolaganju. U prijašnjim vremenima bilo je nešto drugačije kada su bile četiri prostorije na raspolaganje za četiri sekcije uz limenu glazbu. S vremenom su se sekcije počele smanjivati pa se i sve drugo mijenjalo na dvije prostorije koje su za sada na raspolaganje udrugama. Biti će na raspolaganju tri prostorije čim završi katastarska izmjera i biti će dostupne u vremenu kada vam bude potrebno. Onda dolazimo do još jednog problema. Vi ne vježbate svakodnevno niti cjelodnevno već vam treba za određene termine proba. To znači opet nije kvalitetno iskorišteno vrijeme prostorija koje su na raspolaganju, a za njih opet treba plaćati neki financijski trošak koji podmiruje trenutačno Grad. Vjerujem da će sve udruge imati adekvatan prostor. Uvijek se može vježbati i u prizemnom prostoru koji ima problem zimi jer nije dovoljno ugrijan. Kada se oni koji možda tamo nebi trebali biti isele biti će puno više prostora no tada će se trebati i drugačije posložiti. Za sada je potrebno omogućiti prostor svim sekcijama i molim vas za strpljenje dok se stvari malo ne poslože i ne dođu na svoje mjesto. Za sada zbog objektivnih razloga KTD mora osigurati prostor za sve one djelatnike koji moraju međusobno moći funkcionirati. Kada se situacija riješi, kada oni bolje zažive i vi svi najbolje moguće iskoristite te tri prostorije, ne trenutačne dvije u kojima je zaista tijesno, mislim da će sve stvari sjesti na mjesto.

**Pitanje 7.**

**Ivica Knežević:** Prije nekoliko dana smo u medijima čitali da je upitna veterinarska ambulanta za velike životinje. Naravno da nijedna lokalna samouprava ne može gledati na to kao na nebitnu stvar. Smatram da je to važno radi održavanja ono malo životinja i opg-a koji se bave uzgojem životinja na području Gorskog kotara. Onda čitamo da je prijemosnicu učinila PGŽ-a i sa intervencijskih 30 000 eura i da se zainteresirani veterinar javio na taj natječaj. Pokrpana je trenutno rupa, a budućnost će ovisiti o konsenzusu lokalnih samouprava na području Gorskog kotara na čijim se područjima nalaze konkretni opg-i, odnosno uzgajivačima te stoke. Zanima me da li je to bila ili će tek biti tema na koordinaciji gradonačelnika i načelnika Gorskog kotara, odnosno kakav je stav Grada Delnica po tom pitanju?

**Katarina Mihelčić:** Bez veterinarske ambulante ne možemo. No u ovim vremenima u Delnicama mislim da su više orijentirani na kućne ljubimce nego na stoku. To nije odgovor na Vaše pitanje. I mi smo saznali, barem ja osobno, za tu problematiku iz medija. Možda se trebalo ranije staviti tu točku na koordinaciju. Zadnja koordinacija je bila u Lokvama, koordinator je predsjedavao do 31. prosinca 2024. godine, nismo imali tu temu, koliko ja znam nije niti došao taj upit. Da li treba zadržati tu vrstu podrške? Apsolutno da. Da li će to popraviti stanje stočnog fonda u Delnicama ili bilo kojem naselju Gorskog kotara? Ne znam. Bez obzira što je nekada davno bila praksa da imamo stoku u Delnicama to više nije tako. U okolnim mjestima još tu i tamo imamo koji opg koji se bavi proizvodnjom stoke. Smatram da apsolutno moramo zadržati tu uslugu jer vidimo iz teme koju ste prije nekoliko sjednica i Vi spomenuli, veterinarske usluge za pse i mačke koštaju mnogo, naročito ako tu dolazi raditi netko izvana. Podrška lokalnim tvrtkama, uključujući i veterinarsku ambulantu treba biti nešto o čemu moramo voditi računa. Da li ćemo to moći raditi kroz neki javni poziv ili podršku i potpore opg-a o tome treba voditi računa. Kada dođe tema na koordinaciju onda ćemo o tome razgovarati, a vjerujem da će to onda biti tema jednog od slijedećih rebalansa.

**Pitanje 8.**

**Davorin Klobučar:** Moje drugo pitanje je kada će se konačno učiniti nešto po pitanju oborinskih voda, odnosno prokopa kanala oborinskih voda u naselju Zamost Brodski i Brodu na Kupi ispod Novog naselja? Obratili smo se kao Mjesni odbor dopisom prema Hrvatskim vodama. Iz Hrvatskih voda dobili smo odgovor da oni inače koordiniraju i surađuju sa Gradom, neka se kao Mjesni odbor obratimo Gradu pa će Grad iskomunicirati s njima. Napisali smo četiri požurnice, dopis je išao prema Gradu, paralelno prema Hrvatskim vodama po temi oborinskih voda i konstantnog zalijevanja ne samo građevinskih parcela nego i objekata. Znamo koje su kiše pale, to su oborinske i podzemne vode koje su konstantno padale i ljudima su u prizemlju kuće konstantno u poplavama. Napisane su četiri požurnice prema Gradu da se moli da se po tom pitanju nešto poduzme. Nitko na teren nije nikada došao i još uvijek nemamo odgovor. Molio bih odgovor kada će se konačno krenuti u rješavanje da se nešto učini? Znamo što vode čine i koje su poplave i silne vode koje se spuštaju niz brdo zbog mnogih neriješenih stvari zbog čega trpe zemljišta i objekti naših građana. Molim Vas odgovor operativno kada će to biti?

**Katarina Mihelčić:** Rekli ste jednu ključnu stvar. Vode koje se slijevaju sa brda. To znači da to nisu vode koje bi bile u ingerenciji Grada Delnica. Stručne službe su bile na terenu i informacija koju ja imam je da smo tražili odgovor od Hrvatskih voda, i odgovor smo dobili. Ovoga puta ipak ću se zadržati na tome da ćete odgovor dobiti u pisanom obliku jer što god da sada kažem vjerojatno ću odgovoriti nešto krivo. Postupanje ukoliko je ingerencija Grada Delnica nad tim pitanjem, biti će u proljeće, ranije niti ne može jer nema smisla da se išta sada kopa i radi. Kolegica Goranka će vidjeti i složiti što smo sve dobili od nadležnih službi od kolega koji su bili na terenu pa ćemo Vas izvijestiti o onome što je moguće učiniti.

Vijećnici su ukupno postavili 8 pitanja.

U 18:55 sati izašao vijećnik Igor Pleše

U 18:57 sati ušao vijećnik Igor Pleše

U 19:10 sati postavljena su sva vijećnička pitanja te se prelazi na slijedeću točku dnevnog reda.

Točka 4.

Uvodno izlaganje imala je gradonačelnica Katarina Mihelčić.

U raspravi su sudjelovali vijećnici Igor Pleše i Ljubica Vujnović.

Gradsko vijeće jednoglasno je usvojilo III izmjene i dopune Odluke o socijalnoj skrbi.

Točka 5.

Uvodno izlaganje imala je gradonačelnica Katarina Mihelčić.

Nije bilo prijave vijećnika za raspravu.

Gradsko vijeće prima na znanje Plan djelovanja u području prirodnih nepogoda za 2025. godinu.

Točka 6.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće donosi Zaključak o prijedlogu imenovanja mrtvozornika.

Točka 7.

Uvodno izlaganje imala je gradonačelnica Katarina Mihelčić.

Nije bilo prijave vijećnika za raspravu.

Gradsko vijeće jednoglasno s 12 glasova ZA donosi Prijedlog Odluke o donošenju Pročišćenog teksta Odredbi za provedbu Prostornog plana uređenja Grada Delnica.

Točka 8.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno s 12 glasova ZA donosi Odluka o raspodjeli rezultata poslovanja Grada Delnica za 2023. godinu.

Točka 9.

Uvodno izlaganje imala je gradonačelnica Katarina Mihelčić.

U raspravi sudjeluje vijećnik Igor Pleše.

Gradsko vijeće sa 9 glasova ZA i 3 glasa SUZDRŽAN usvaja V izmjene i dopune Proračuna Grada Delnica za 2024. godinu.

Točka 10.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN usvaja IV izmjene i dopune Programa održavanja komunalne infrastrukture u 2024. godini.

Točka 11.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN usvaja IV izmjene i dopune Programa građenja komunalne infrastrukture u 2024. godini.

Točka 12.

Uvodno izlaganje imala je gradonačelnica Katarina Mihelčić.

Gradonačelnica Katarina Mihelčić podnosi tehnički amandman budući da je kod prepisivanja utvrđeno da bi pod stavkom 338 nepredviđeni popravci, trebalo pisati financiranje iz šumskog doprinosa, a kod pozicije Dječji vrtić dogradnja iznos koji je bio u stavci 338 dodaje se u iznos financiranje od Komunalne naknade.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN usvaja IV izmjene i dopune Odluke o namjenskom trošenju komunalne naknade u 2024. godini.

Točka 13.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće 9 glasova ZA i 3 glasa SUZDRŽAN usvaja III izmjene i dopune Programa šumskog doprinosa u 2024. godini.

Točka 14.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN usvaja I izmjene i dopune programa utroška naknade za zadržavanje nezakonito izgrađenih zgrada u 2025. godini.

Točka 15.

Uvodno izlaganje imala je gradonačelnica Katarina Mihelčić

U raspravi sudjeluju vijećnici Igor Pleše, Ivica Knežević, gradonačelnica Katarina Mihelčić, vijećnik Franjo Jakovac i predsjednica Gradskog vijeća Ivana Pečnik Kastner.

Gradsko vijeće s 12 glasova ZA usvaja Plan proračuna za 2025. godinu sa projekcijama za 2026. i 2027. godinu.

Točka 16.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN donosi Odluku o izvršavanju proračuna Grada Delnica za 2025. godinu.

Točka 17.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN donosi Program utroška sredstava turističke pristojbe za 2025. godinu.

Točka 18.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN donosi Program utroška sredstava spomeničke rente za 2025. godinu.

Točka 19.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 10 glasova ZA i 2 glasa SUZDRŽAN donosi Program građenja komunalne infrastrukture u 2025. godini.

Točka 20.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 10 glasova ZA i 4 glasa SUZDRŽAN donosi Program održavanja komunalne infrastrukture u 2025. godini.

Točka 21.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN donosi Odluku o namjenskom trošenju komunalne naknade u 2025. godini.

Točka 22.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN donosi Program utroška sredstava šumskog doprinosa u 2025. godini.

Točka 23.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN donosi Program utroška naknade za zadržavanje nezakonito izgrađenih zgrada u 2025. godini.

Točka 24.

Nije bilo uvodnog izlaganja.

Vijećnik Ivica Knežević na temelju članka 39. stavak 1. Poslovnika Gradskog vijeća Grada Delnica (SN GD 3/22 i 6/23), u otvorenom roku podnosi amandman na članak 6. Odluke o raspoređivanju sredstava za rad političkih stranaka i grupe birača zastupljenih u Gradskom vijeću Grada Delnice.

Predlaže da se iza stavka 1. predmetnog članka doda stavak 2. tako da glasi: „Ukupan godišnji iznos sredstava za političke aktivnosti političkih stranaka, odnosno predstavnika grupe birača u Gradskom vijeću Grada Delnica, iz članka 7. ove Odluke, isplatiti će se ukoliko je svaki pojedini član političke stranke, odnosno predstavnik grupe birača, bio nazočan na svim sjednicama održanim u godini za koju se isplaćuje naknada. Ukoliko vijećnik nije bio na sjednici, bez obzira da li je razlog opravdan ili neopravdan, od ukupno pripadajućeg iznosa naknade odbit će se proporcionalni dio naknade zbog izostanka.

U raspravi sudjeluju vijećnici Igor Pleše, Franjo Jakovac i pročelnik Upravnog odjela za lokalnu samoupravu, društvene djelatnosti i opće poslove, Tomislav Mrle.

U 20:13 sati uzeta je stanka od 5 minuta

U 20:18 sati nastavlja se sa sjednicom

Predsjednica Gradskog vijeća pita tko je za usvajanje amandmana vijećnika Ivice Kneževića.

Gradsko vijeće sa 7 glasova ZA, 2 glasa PROTIV i 3 glasa SUZDRŽAN usvaja amandman vijećnika Ivice Kneževića.

Predsjednica Gradskog vijeća pita tko je za usvajanje Odluke.

Gradsko vijeće s 8 glasova ZA, 1 glasom PROTIV i 3 glasa SUZDRŽAN donosi Odluku o raspoređivanju sredstava za rad političkih stranaka i grupe birača zastupljenih u Gradskom vijeću Grada Delnica.

Točka 25.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće s 9 glasova ZA i 3 glasa SUZDRŽAN donosi Program javnih potreba u sportu Grada Delnica za 2025. godinu.

Predsjednica konstatira da je ovime dnevni red iscrpljen te zaključuje sjednicu u 20:23 sati.

Zapisnik napisala tajnica gradonačelnice Predsjednica

Marija Crnić Grgurić Ivana Pečnik Kastner

KLASA: 024-03/24-01/12

URBROJ: 2170-6-5-7-4

U Delnicama, 18. prosinca 2024. godine