


REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

**Komisija za dodjelu javnih priznanja**

KLASA: 061-03/25-01/1

URBROJ: 2170-6-5-25-4

Delnice, 24. veljače 2025. godine

**ZAPISNIK KOMISIJE ZA DODJELU JAVNIH PRIZNANJA**

**Prisutni:** predsjednica Ivana Pečnik Kastner, članovi Katarina Mihelčić, Tomislav Mrle, Nada Glad

**Neopravdan odsutan:** Alen Briški

Predsjednica zaključuje da ima dovoljno prisutnih članova za pravovaljano donošenje odluka o izboru predloženih kandidata za dodjelu javnih priznanja Grada Delnica.

**Za sjednicu je predložen sljedeći dnevni red:**

1. Otvaranje kandidatura pristiglih prijedloga na Poziv za podnošenje prijedloga za dodjelu javnih priznanja Grada Delnica u 2025. godini

2. Donošenje prijedloga za dodjelu javnih priznanja Grada Delnica u 2025. godini

3. Razno

Predloženi dnevni red je prihvaćen.

Predsjednica komisije navodi da je:

- Gradonačelnica Grada Delnica donijela Zaključak o raspisivanju Poziva za podnošenje prijedloga za dodjelu javnih priznanja Grada Delnica u 2025. godini dana 21. siječnja 2025. godine,

- tekst poziva objavljen je na službenoj stranici Grada Delnica [www.delnice.hr](http://www.delnice.hr) i na oglasnoj ploči u zgradi Gradske uprave,

- rok za podnošenje prijedloga zaključen je sa danom 14. veljače 2025. godine.

Predsjednica je predložila sljedeći tijek rada Komisije:

1. Utvrđivanje broja pristiglih prijedloga za dodjelu priznanja

2. Razvrstavanje predloženih kandidata po vrstama predloženih priznanja i to

- kandidata za dodjelu Nagrade za životno djelo (najviše jedan 1.400,00 eura)

- kandidata za dodjelu Godišnje nagrade Grada Delnica (dva kandidata – 400,00 eura)

- kandidata za dodjelu Povelje Grada Delnica

3. Rasprava o svakom predloženom kandidatu u skladu sa odredbama Odluke i utvrđivanje vrste priznanja koje se dodjeljuje predloženim kandidatima.

Prebrojavanjem pristiglih prijedloga Predsjednica konstatira da je pristiglo ukupno 14 prijedloga kandidata za dodjelu javnih priznanja Grada Delnica u 2025. godini. Otvaranjem kuverti zaključeno je da su u dvije kuverte bila po tri prijedloga, a u jednoj četiri prijedloga tako da je ukupan broj prijedloga 20.

Predloženi kandidati razvrstani su po vrstama javnih priznanja Grada Delnica.

Provjerava se jesu li kandidature predložene od Odlukom propisanih predlagatelja kao i jesu li pristigle u roku.

Otvaranju kandidatura pristupilo se redoslijedu njihova zaprimanja u pisarnici Grada Delnica i to:

**Gradonačelnica Grada Delnica, Katarina Mihelčić**, podnijela je uredne prijave za dodjelu Povelja Grada Delnica i to za:

1. Dobrovoljno vatrogasno društvo Delnice za 150 godina djelovanja i aktivnog rada
2. Šahovski klub „Delnice“ za 70 godina djelovanja i aktivnog rada
3. Udruga umirovljenika Grada Delnica za 70 godina djelovanja i aktivnog rada
4. Hrvatsko planinarsko društvo „Petehivac“ Delnice za 60 godina djelovanja i aktivnog rada
5. Društvo uzgajatelja malih životinja „Pajdaš“ Delnice za 40 godina djelovanja i aktivnog rada
6. Lovačka udruga „Vidra“ Turke za 30 godina djelovanja i aktivnog rada
7. Udruga Wondernature za 20 godina djelovanja i aktivnog rada

**HCK Gradsko društvo crvenog križa Delnice** iz Delnica Školska 25,zastupano po ravnateljici Snježani Krizmanić prof. podnijelo je uredne prijave za dodjelu Godišnje nagrade Grada Delnica i to za:

1. ***Nikica Gašparac iz Delnica, Supilova 193*** – 101 darivanje krvi,
2. ***Dražen Crnković iz Delnica, Supilova 48*** – 103 darivanja krvi,
3. ***Silvana Janeš iz Lučica, Ograja gornja 3*** – 76 darivanja krvi,
4. ***Dražen Kovačić iz Delnica, Doli 14*** – 126 darivanja krvi.

OSNOVA PRIJEDLOGA:

O osnovanosti prijedloga Komisija nije razmatrala obzirom na odredbu članka 9. stavka 1. Odluke koja glasi:

(1) Godišnja nagrada Grada Delnica dodjeljuje se fizičkoj osobi ili više njih, kao i pravnoj osobi s prebivalištem, odnosno sjedištem na području Grada Delnica za osobita postignuća i doprinos od značaja za ukupni gospodarski i društveni život Grada ostvarenih u posljednje dvije godine koje prethode godini u kojoj se nagrada dodjeljuje.

Komisija u ovom slučaju iskazuje poštovanje i zahvalnost prema navedenim darivateljima krvi, međutim Komisija smatra da je njezina temeljna uloga pravilna primjena odredbi Odluke. Naime, navedena darivanja nisu se dogodila isključivo unatrag 2 godine, jer je to nemoguće. Doprinos svih darivatelja je dugogodišnji čin humanosti.

**Biatlonski klub „Goranin“** iz Delnica, Matice hrvatska 2a zastupan po predsjedniku Draganu Nagliću podnio je prijave za dodjelu Godišnje nagrade Grada Delnica i to za:

1. ***Ema Sobol iz Delnica, Vučnik 27***,
2. ***Leona Pelko iz Delnica, Frankopanska 32***,
3. ***Matija Naglić iz Delnica, Matice hrvatske 2a***

koji su u biatlonu predstavljali Grad, Gorski kotar, Županiju i Hrvatsku na Zimskim olimpijskim igrama mladih u Južnoj Koreji od 19.1. do 3.2. 2024. godine te postigli solidne rezultate.

**Skijaški klub „Goranin“** iz Delnica, Ante Starčevića 5 zastupan po predsjedniku Draganu Nagliću podnio je prijave za dodjelu Godišnje nagrade Grada Delnica i to za:

1. ***Boris Štefančić iz Delnica, S.S.Kranjčevića 15***,
2. ***Chiara Gašparac iz Crnog Luga, Bela Vodica 9***,
3. ***Matija Štimac iz Delnica, Kralja Zvonimira 4***

koji su u skijaškom trčanju predstavljali Grad, Gorski kotar, Županiju i Hrvatsku na Zimskim olimpijskim igrama mladih u Južnoj Koreji od 19.1. do 3.2. 2024. godine te postigli solidne rezultate.

Komisija iskazuje poštovanje prema postignućima predloženih kandidata, međutim u svim kandidaturama nedostaje jedna stranica prijavnog obrasca, a i sva su obrazloženja kopirana i potpuno identična za ranije navedeno jednokratno postignuće, a ne kako se u Odluci navodi za osobita postignuća i doprinos od značaja za ukupni gospodarski i društveni život Grada ostvarenih u posljednje dvije godine koje prethode godini u kojoj se nagrada dodjeljuje. Također je bitno napomenuti da su svih 6 sportaša nagrađeni i novčanim nagradama za sportsku izvrsnost Sportske zajednice Grada Delnica (novčanim sredstvima Grada Delnica) te bili na primanju kod Gradonačelnice.

**HCK Gradsko društvo crvenog križa Delnice** iz Delnica Školska 25,zastupano po ravnateljici Snježani Krizmanić prof. podnijelo je urednu prijavu za dodjelu Godišnje nagrade Grada Delnica za ***Tanju Jakovac iz Delnica, Vučnik 64***.

Tanja Jakovac je svoj životni vijek provela u Delnicama i svoja znanja, vještine i iskustvo utkala u sve društvene sfere Grada. Zaposlena je u OŠ I.G.Kovačića u Vrbovskom, ali radi i djeluje na području našega Grada i svoje znanje i iskustvo prenosi na odgojno-obrazovne ustanove usko surađujući s odgajateljima i učiteljima. Aktivno radi i u Klubu liječenih alkoholičara, a svoja je znanja pružila Gradu i kroz rad Povjerenstva za ravnopravnost spolova te je aktivno radila u Društvu Naša djeca, kroz čiji je rad doprinijela Gradu dobivanje statusa Grad prijatelj djece.

U suradnji s Indirom Rački Joskić pokrenula je savjetodavnu-obrazovnu emisiju „Znanje je moć“ na Radiju Gorski kotar, kao i inicijator i voditeljica Savjetovališta IZVOR koje djeluje od 2014. godine. Osim u Savjetovalištu Tanja radi na brojnim projektima, provodi radionice i predavanja na temu vršnjačkog nasilja, ovisnosti, obiteljskog nasilja, odgovornog roditeljstva i mentalnog zdravlja.

Na godišnjoj razini ostvaruje i do 200 sati volontiranja, od toga samo u Savjetovalištu do 150 sati, a njen kvalitetan rad potvrđuj sve veći broj korisnika. Tanja Jakovac također je dobrovoljni darivatelj krvi, a krv je darivala 37 puta.

U protekle dvije godine pokrenula je iznimno važne projekte „Čarolija roditeljstva“ – rad s roditeljima Gorskog kotara na odgojnim vještinama, „Vrisak bez glasa“ – prevencija nasilja među mladima, radionice s učenicima osmih razreda, srednjoškolcima i roditeljima, „Možemo učiniti nešto za žrtve nasilja u obitelji?“ – rad sa žrtvama nasilja u obitelji.

Zbog svega navedenoga predlaže ju se za nagradu Grada zbog njenog doprinosa u kvaliteti življenja i unaprjeđenje socijalnih usluga.

**Skupina od najmanje 10 građana s prebivalištem na području Grada Delnica** ponijela je urednu prijavu za dodjelu Godišnje nagrade Grada Delnica za ***Željka Sokola iz Delnica, Goranska 10***.

Željko Sokol je jedan od osnivača udruge Klub 138. brigade HV Goranski risovi i od 2007. do danas je jedan od najaktivnijih članova, a početkom 2024. počeo je obnašati treći uzastopni dvogodišnji mandat na funkciji predsjednika Kluba. Tijekom obnašanja funkcije predsjednika, svojim je angažmanom, predanošću i nesebičnim zalaganjem značajno doprinio unapređenju Kluba, a time i zaštiti prava i statusa hrvatskih branitelja. Preuzeo je ključnu ulogu u organizaciji i provedbi brojnim aktivnosti koje su imale za cilj očuvanje i promicanje vrijednosti Domovinskog rata, pružanje pomoći i podrške braniteljima te očuvanje njihove kulturne i društvene baštine.

Pored ostalog, u posljednje je dvije godine započela s radom i službena mrežna stranica Kluba čija je namjera informirati javnost o svakodnevnom radu i djelovanju Kluba, a svojom je empatijom, organizacijskom sposobnostima i predanošću izgradio čvrste odnose unutar udruge.

**Skupina od najmanje 10 građana s prebivalištem na području Grada Delnica** ponijela je urednu prijavu za dodjelu Nagrade Grada Delnica za životno djelo za ***Miljenka Balena iz Delnica, Vučnik 48***.

Obzirom na 30. godišnjicu VRO Bljesak i VRO Oluja te 35 godina od proglašenja Dana državnosti RH, predlagači smatraju da je najbolje vrijeme da se priznanjem za životno djelo oda počast i zahvalnost Miljenku Blenu, brigadnom generalu, osobi koja je tijekom Domovinskog rata imala iznimnu ulogu u obrani suvereniteta Republike Hrvatske kao i razvoju našega Grada i šire zajednice.

Balen je obnašao niz značajnih dužnosti u obrazovnom sektoru, započevši karijeru kao nastavnik tjelesnog odgoja, a kasnije je bio aktivan i u javnom sektoru, kao načelnik Štaba CZ i direktor Zajedničkih službi bivše Općine Delnice. Njegove vojne i druge kompetencije bile su ključne za uspjeh mnogih vojnih operacija, a brojna odlikovanja i pohvale koje je stekao, poput Spomenice Domovinskog rata, Reda bana Jelačića, Reda hrvatskog pletera i mnoga druga, najbolja su potvrda njegovih iznimnih zasluga. I nakon završetka rata, obnašao je brojne odgovorne dužnosti u HV, među kojima je bila i dužnost zapovjednika V. ZP OSRH te mu je temeljem toga dodijeljen i čin brigadnog generala od strane Predsjednika RH 14. srpnja 2022. godine, a dana 28. studenoga 2022. postao je redovni član udruga Hrvatski generalski zbor.

Nakon umirovljenja, Miljenko Balen je ostao aktivan u društvenom životu, organizirao mnoge projekte, od kojih je svakako najvažniji osnivanje Kluba 138. brigade HV Goranski risovi čiji je prvi predsjednik. S Klubom je kao član Predsjedništva inicirao projekte poput Spomen sobe 138. brigade, osnivanje Planinarske obilaznice, edukacija učenika osnovnih i srednjih škola o Domovinskom ratu.

Njegova predanost obrazovanju i sportu, s naglaskom na skijaško trčanje i nogomet, odigrala je ključnu ulogu u odgoju i obrazovanju brojenih mladih generacija.

Koautor je dviju knjiga o 138. brigadi HV te suradnik u nekoliko filmskih projekata koji svjedoče o važnosti Domovinskog rata.

Balen je također aktivno sudjelovao u inicijativi za produbljenje suradnje Grada Delnica i Općine Brinje koja je rezultirala potpisivanjem Povelje o prijateljstvu između tih jedinica lokalne samouprave.

Sve ove aktivnosti ukazuju na njegovu trajnu predanost zajednici, građanske odgovornosti i doprinosa u društvenom životu Grada Delnica, a dodjeljivanjem Nagrade Grada Delnica za životno djelo, predlagatelji smatraju da bi mu se odužili za sve što je učinio za naš Grad i domovinu.

Komisija je, razmotrivši sve kandidature, a kroz diskusiju o istim donijela sljedeći prijedlog za Gradsko vijeće:

1. Nagrada za životno djelo Miljenku Balenu za sudjelovanje u raznim sferama sportskog i društvenog života Grada Delnica, iznimne vojne karijere te doprinosa u boljitku života braniteljske populacije.
2. Godišnja nagrada Tanji Jakovac za nesebičan volonterski doprinos zajednici kroz podršku, razumijevanje i savjetodavni rad te unaprjeđenje socijalnih usluga Grada Delnica
3. Povelje:
   1. Dobrovoljno vatrogasno društvo Delnice za 150 godina djelovanja i aktivnog rada
   2. Šahovski klub „Delnice“ za 70 godina djelovanja i aktivnog rada
   3. Udruga umirovljenika Grada Delnica za 70 godina djelovanja i aktivnog rada
   4. Hrvatsko planinarsko društvo „Petehovac“ Delnice za 60 godina djelovanja i aktivnog rada
   5. Društvo uzgajatelja malih životinja „Pajdaš“ Delnice za 40 godina djelovanja i aktivnog rada
   6. Lovačka udruga „Vidra“ Turke za 30 godina djelovanja i aktivnog rada
   7. Udruga Wondernature za 20 godina djelovanja i aktivnog rada

Komisija predlaže Gradonačelnici dodjelu Zahvalnica ranije navedenim dobrovoljnim darivateljima krvi Nikici Gašparcu, Draženu Crnkoviću, Silvani Janeš te Draženu Kovačiću kao i sportašima Emi Sobol, Leoni Pelko, Matiji Nagliću, Borisu Štefančiću, Chiari Gašparac i Matiji Štimcu.

Komisija je završila s radom u 13,45 sati.

Predsjednica

Ivana Pečnik Kastner